Ir-Regolament tal-Kunsill (KE) Nru 2824/98
tal-21 ta' Diċembru 1998
li jemenda r-Regolament (KEE) Nru 1734/94 dwar il-koperazzjoni finanzjarja u teknika mat-Territorji Okkupati
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 130w tiegħu,
Wara li kkunsidra l-proposta mill-Kummissjoni,
Huwa u jaġixxi skond il-proċedura riferita fl-Artikolu 189ċ tat-Trattat [1],
Billi r-Regolament (KE) Nru 1734/94 tal-11 ta' Lulju 1994 dwar il-koperazzjoni finanzjarja u teknika mat-Territorji Okkupati [2] jagħraf illi huwa kruċjali li jiġu stabbiliti u mtejba l-istituzzjonijiet meħtieġa għax-xogħol ta' l-amministrazzjoni pubblika għall-proċess ta' l-iżvilupp fuq il-West Bank u l-Istrixxa ta' Gaża;
Billi huwa meħtieġ sostenn temporanju għall-ispiża rikorrenti tas-settur pubbliku Palestinjan;
Billi l-Artikolu 3 tar-Regolament (KE) Nru 1734/94 jestendi l-possibbiltà tal-għaqda tal-miżuri Komunitarji fil-West Bank u l-Istrixxa ta' Gaża mal-finanzjament tal-Bank mir-riżorsi tiegħu nnifsu;
Billi huwa kkunsidrat mixtieq illi l-possibbiltà li s-sussidju tar-rata ta' l-imgħax jiġi estiż għall-proġetti fil-West Bank u l-Istrixxa ta' Gaża fiż-żoni tal-priorità stabbiliti fl-Artikolu 2(1) ta' dan ir-Regolament;
Billi huwa meħtieġ li jiġi emendat ir-Regolament (KE) Nru 1734/94 sabiex jippermetti b'mod espliċitu dawn il-miżuri, u b'mod partikolari dawk li jirrigwardaw l-ispejjeż rikorrenti tas-settur pubbliku Palestinjan kif ukoll is-sussidju fuq ir-rati ta' l-imgħax,
ADOTTA DAN IR-REGOLAMENT:
Artikolu 1
Ir-Regolament (KE) Nru 1734/94 huwa hawnhekk emendat kif ġej:
1. L-Artikolu 2(2) u (3) għandu jiġi mibdul b'li ġej:
"2. Il-għajnuna Komunitarja tista' tingħata għal proġetti ta' investiment, studji dwar il-possibbiltà tas-suċċess, assistenza teknika u taħriġ, u għas-sostenn temporanju ta' l-ispejjeż rikorrenti ta' l-amministrazzjoni pubblika Palestinjana.
3. Il-finanzjament Komunitarju għall-proġetti u l-ħidmiet koperti b'dan ir-Regolament għandhom ikunu fl-għamla ta' għotjiet jew sussidji fuq ir-rati ta' l-imgħax b'self mill-Bank mir-riżorsi tiegħu nnifsu. Is-sussidju għandu jkun ta' 3 %."
2. L-Artikolu 4 għandi jiġi mibdul b'dan li ġej:
"Artikolu 4
1. Id-deċiżjonijiet dwar il-finanzjament tal-proġetti u l-ħidmiet li għalihom jiġu konċessi għotjiet skond dan ir-Regolament għandhom jiġu adottati skond il-proċedura stabbilita fl-Artikolu 5.
2. Id-deċiżjonijiet tal-finanzjament għall-allokazzjonijiet ġenerali għall-koperazzjoni teknika, it-taħriġ u l-promozzjoni tal-kummerċ għandhom jiġu adottati skond il-proċeduri stabbiliti fl-Artikolu 5.
Il-Kummissjoni għandha żżomm lill-Kumitat riferit fl-Artikolu 5 mgħarraf b'mod regolari bl-użu magħmul minn dawn l-allokazzjonijit ġenerali.
3. Id-deċiżjonijiet li jemendaw id-deċiżjonijiet adottati skond il-proċedura pprovvduta fl-Artikolu 5 għandhom jittieħdu mill-Kummissjoni meta ma jinvolvux emendi sostanzjali jew impenji addizzjonali li jaqbżu l-20 % ta' l-impenn oriġinali.
4. Id-deċiżjonijiet dwar il-finanzjament għandhom jiġu adottati skond il-proċedura stabbilita fl-Artikolu 12 tar-Regolament (KE) Nru 1488/96 [3]."
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-21 ta' Diċembru 1998.